Վերջին մեկ-երկու օրերի ընթացքում թեպետ էական փոփոխություններ չկան` լարվածությունը շարունակվում է, այնուամենայնիվ` արևմտյան և ռուսական աղբյուրների փոքր-ինչ հակասական տեղեկատվությունները համադրելով, կարելի է ենթադրել, որ չնչին դրական տեղաշարժեր առկա են: Մասնավորապես արևմտյան լրատվամիջոցները նշում են, որ Սպիտակ տանը քննարկվել է Սիրիային հումանիտար օգնություն ցուցաբերելու հարցը: Սակայն ամերիկյան որոշ պետական քաղաքական գործիչներ դեմ են արտահայտվել` շեշտելով, որ դա կարող է խիստ վտանգավոր լինել` ԱՄՆ-ը ներքաշելով ռազմական գործողությունների մեջ: Պաշտոնական Վաշինգտոնը կարծես ձեռնպահ է մնում անմիջական ռազմական միջամտություն ցուցաբերելու իր նախկին սպառնալից հայտարարություններից: ԻՏԱՌ-ՏԱՍՍ-ի հաղորդագրությամբ` Կահիրեում գտնվող սենատորներ Ջոն Մակքեյնը և Լինսի Գրեմը հայտարարություն են արել, որ ԱՄՆ ընդդիմադիրներին պետք է զենք մատակարարել երրորդ երկրների միջոցով: Ամերիկյան կողմը չի թաքցնում, որ Սիրիայի վարչակազմի տապալումը կնպաստի նաև Իրանի թուլացմանը: Հիշեցնենք, որ հավաստի տեղեկություններով` Սիրիայում տեղակայված է 15 հազարանոց երկու իրանական դիվիզիա: Հավելենք, որ հենց դրանով է հիմնականում պայմանավորված Ասադին ամեն գնով գահընկեց անելու ԱՄՆ մարտավարությունը: